PMIndiaData/PMIndiaSum huggingface dataset:
ഹസീറയിലെ റോ-പാക്‌സ് ടെര്‍മിനല്‍ ഉദ്ഘാടനവും ഹസീറയ്ക്കും ഘോഘയ്ക്കുമിടയിലെ റോ-പാക്‌സ് ഫെറി സര്‍വീസ് ഫ്‌ളാഗ് ഓഫും നവംബര്‍ 8ന് പ്രധാനമന്ത്രി നിര്‍വഹിക്കും

പ്രധാനമന്ത്രി ശ്രീ നരേന്ദ്ര മോദി നവംബർ 8ന് ഗുജറാത്തിലെ ഹസീറയിലെ റോ-പാക്‌സ് ടെര്‍മിനല്‍ ഉദ്ഘാടനം ചെയ്യും. ഹസീറയ്ക്കും ഘോഘയ്ക്കും ഇടയിലെ റോ-പാക്‌സ് സര്‍വീസും അദ്ദേഹം ഫ്‌ളാഗ് ഓഫ് ചെയ്യും. വീഡിയോ കോണ്‍ഫറന്‍സിലൂടെ രാവിലെ 11നാണ് പരിപാടി ആരംഭിക്കുന്നത്. ഈ സേവനം പ്രയോജനപ്പെടുത്തുന്ന പ്രാദേശിക ജനവിഭാഗവുമായി പ്രധാനമന്ത്രി സംവദിക്കും. കേന്ദ്ര ഷിപ്പിങ് സഹമന്ത്രി, ഗുജറാത്ത് മുഖ്യമന്ത്രി എന്നിവരും ചടങ്ങില്‍ പങ്കെടുക്കും. 100 മീറ്റര്‍ നീളവും 40 മീറ്റര്‍ വീതിയുമുള്ള റോ-പാക്‌സ് ടെര്‍മിനലാണ് ഹസീറയില്‍ ഉദ്ഘാടനം ചെയ്യുന്നത്. ഏകദേശം 25 കോടി രൂപയാണ് പദ്ധതിച്ചെലവ്. ഭരണ നിര്‍വഹണ ഓഫീസ് കെട്ടിടം, പാര്‍ക്കിങ്ങിനായുള്ള സ്ഥലം, സബ്‌സ്റ്റേഷന്‍, വാട്ടര്‍ ടവര്‍ തുടങ്ങി നിരവധി സൗകര്യങ്ങള്‍ ടെര്‍മിനലില്‍ ഉണ്ട്. ദക്ഷിണ ഗുജറാത്തിലേക്കും സൗരാഷ്ട്ര മേഖലയിലേക്കും ഒരു കവാടമായി ഹസീറ – ഘോഘ റോ-പാക്‌സ് ഫെറി സര്‍വീസ് പ്രവര്‍ത്തിക്കും. ഘോഘയും ഹസീറയും തമ്മിലുള്ള ദൂരം 370ല്‍ നിന്ന് 90 കിലോമീറ്ററായി കുറയ്ക്കാനും ഇതിനു കഴിയും. ചരക്കു നീക്കത്തിനുള്ള സമയം 10-12 മണിക്കൂറില്‍ നിന്ന് നാലു മണിക്കൂര്‍ വരെയാക്കി കുറയ്ക്കുന്നത് വലിയ തോതില്‍ ഇന്ധന ലാഭവുമുണ്ടാക്കും (പ്രതിദിനം ഏകദേശം 9000 ലിറ്റര്‍). വാഹനങ്ങളുടെ പരിപാലനച്ചെലവും ഗണ്യമായി കുറയ്ക്കാനാകും. സൗരാഷ്ട്ര മേഖലയിലേക്ക് എളുപ്പത്തില്‍ പ്രവേശിക്കാന്‍ ആകുന്നതോടെ വിനോദസഞ്ചാര മേഖലയ്ക്കും ഇത് ഊര്‍ജം പകരും. പുതിയ തൊഴിലവസരങ്ങള്‍ സൃഷ്ടിക്കുകയും ചെയ്യും.
പ്രധാനമന്ത്രി ശ്രീ. നരേന്ദ്ര മോദിയും ബഹുമാനപ്പെട്ട പോര്‍ച്ചുഗല്‍ പ്രധാനമന്ത്രി അന്റോണിയോ കോസ്റ്റയും ഫോണില്‍ സംസാരിച്ചു

പ്രധാനമന്ത്രി ശ്രീ. നരേന്ദ്ര മോദിയും ബഹുമാനപ്പെട്ട പോര്‍ച്ചുഗല്‍ പ്രധാനമന്ത്രി അന്റോണിയോ കോസ്റ്റയും ടെലിഫോണില്‍ സംസാരിച്ചു. ഫെബ്രുവരിയില്‍ പോര്‍ച്ചുഗല്‍ പ്രസിഡന്റ് ബഹുമാനപ്പെട്ട ശ്രീ. മാര്‍സെലോ റെബെലോ ഡിസൂസ നടത്തിയ ഔദ്യോഗിക ഇന്ത്യാ സന്ദര്‍ശനത്തെക്കുറിച്ചു പ്രധാനമന്ത്രി അനുസ്മരിച്ചു. കോവിഡ്- 19 മഹാവ്യാധിയെ കുറിച്ചു ചര്‍ച്ച ചെയ്ത നേതാക്കള്‍ അതുണ്ടാക്കുന്ന ആരോഗ്യ, സാമ്പത്തിക പ്രത്യാഘാതങ്ങള്‍ കുറച്ചുകൊണ്ടുവരുന്നതിനായി കൈക്കൊള്ളുന്ന നടപടികള്‍ സംബന്ധിച്ചു ചര്‍ച്ച ചെയ്തു. പ്രതിസന്ധി ഫലപ്രദമായി കൈകാര്യംചെയ്തതിനു പ്രധാനമന്ത്രി കോസ്റ്റയെ പ്രധാനമന്ത്രി അഭിനന്ദിച്ചു. വൈറസ് വ്യാപിക്കുന്നതു തടയുന്നതില്‍ ദേശീയ തലത്തില്‍ കൈക്കൊണ്ട പ്രതികരണാത്മകമായ നടപടികള്‍ സഹായകമായിരുന്നു എന്നു നേതാക്കള്‍ വിലയിരുത്തി. പ്രശ്‌നം പരിഹരിക്കുന്നതിന് എല്ലാവിധ സഹായങ്ങളും വാഗ്ദാനംചെയ്ത അവര്‍ കോവിഡ്- 19നെതിരെ പോരാടുന്നതിനുള്ള ഗവേഷണത്തിലും നൂതനാശയങ്ങളിലും സഹകരിക്കാമെന്നു പരസ്പരം സമ്മതിച്ചു. ലോക്ഡൗണ്‍ നിമിത്തം മടങ്ങാന്‍ സാധിക്കാതെ പോര്‍ച്ചുഗലില്‍ കുടുങ്ങിയ ഇന്ത്യന്‍ യാത്രക്കാര്‍ക്ക് വീസ കാലാവധി നീട്ടിക്കൊടുത്തത്തിനു പ്രധാനമന്ത്രി കോസ്റ്റയെ പ്രധാനമന്ത്രി നന്ദി അറിയിച്ചു. ഇന്ത്യയിലുള്ള പോര്‍ച്ചുഗീസ് പൗരന്‍മാര്‍ക്ക് ഇന്ത്യന്‍ അധികൃതര്‍ ഒരുക്കിയ സൗകര്യത്തിനു പ്രധാനമന്ത്രി കോസ്റ്റ അഭിനന്ദനം അറിയിച്ചു. പ്രതിസന്ധിയുടെ ഉരുത്തിരിഞ്ഞുവരുന്ന ഘട്ടങ്ങളിലും കോവിഡ് അനന്തര കാലഘട്ടത്തിലും പരസ്പര ബന്ധം തുടരാന്‍ ഇരു നേതാക്കളും പരസ്പരം സമ്മതിച്ചു.
എണ്ണ സംഭരണത്തിനും കൈകാര്യം ചെയ്യുന്നതിനുമായി ഐ.എസ്.പി.ആര്‍.എല്ലും എ.ഡി.എന്‍.ഒ.സിയും തമ്മില്‍ ഒപ്പുവെച്ച കരാറിന് കേന്ദ്ര മന്ത്രിസഭയുടെ അനുമതി

എണ്ണ സംഭരണത്തിനും കൈകാര്യം ചെയ്യുന്നതിനുമായി ഇന്ത്യന്‍ സ്ട്രാറ്റജിക് പെട്രോളിയം ലിമിറ്റഡും (ഐ.എസ്.പി.ആര്‍.എല്‍) അബുദാബി ദേശീയ എണ്ണ കമ്പനിയും (എ.ഡി.എന്‍.ഒ.സി) തമ്മില്‍ ഒപ്പുവെച്ച കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ച്ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. കരാര്‍ അനുസരിച്ച് അബുദാബി ദേശീയ എണ്ണ കമ്പനി, ഐ.എസ്.പി.ആര്‍.എല്ലിന്റെ മാംഗളൂരുവിലുള്ള സംഭരണ കേന്ദ്രത്തില്‍ 0.81 മില്യണ്‍ മെട്രിക് ടണ്‍, അല്ലെങ്കില്‍ 5,860,000 ദശലക്ഷം അസംസ്‌കൃത എണ്ണ ബാരലുകള്‍ നിറച്ചു നല്‍കും. സംഭരിച്ച അസംസ്‌കൃത എണ്ണയില്‍ ഒരു ഭാഗം എ.ഡി.എന്‍.ഒ.സിയുടെ വാണിജ്യാവശ്യങ്ങള്‍ക്കുപയോഗിക്കും. അസംസ്‌കൃത എണ്ണയുടെ ഒരു പ്രധാന പങ്ക് തന്ത്രപ്രധാന ആവശ്യങ്ങള്‍ക്കായാണ് ഉപയോഗിക്കുക. കരാര്‍ ഒപ്പുവെച്ചത് ഇന്ത്യയുടെ ഊര്‍ജ്ജ സുരക്ഷ ശക്തിപ്പെടുത്തും. ഇന്ത്യയും യുണൈറ്റഡ് അറബ് എമിറേറ്റ്‌സും തന്ത്രപ്രധാന പങ്കാളികളാണ്. എ.ഡി.എന്‍.ഒ.സിയുടെ നിക്ഷേപം, നിക്ഷേപത്തിനായുളള ഉന്നതതല ടാസ്‌ക്‌ഫോഴ്‌സിനു കീഴില്‍ യു.എ.ഇയില്‍നിന്നു ലഭിക്കുന്ന പ്രധാന നിക്ഷേപമാണ്. ഇന്ത്യയുടെ ഊര്‍ജ്ജ മേഖലയില്‍ യു.എ.ഇയുടെ ആദ്യ നിക്ഷേപവും ഇതുതന്നെയാണ്.
പ്രധാനമന്ത്രി രാജ്‌കോട്ടില്‍ അധികാരിത ശിബിരത്തില്‍ പ്രസംഗിച്ചു, ദിവ്യാംഗര്‍ക്ക് സഹായക ഉപകരണങ്ങള്‍ വിതരണം ചെയ്തു

പ്രധാനമന്ത്രി ശ്രീ. നരേന്ദ്ര മോദി രാജ്‌കോട്ടില്‍ അധികാരിത ശിബിരത്തില്‍ പ്രസംഗിക്കുകയും ദിവ്യാംഗ ഗുണഭോക്താക്കള്‍ക്കുള്ള സഹായക ഉപകരണങ്ങളുടെ വിതരണം നിര്‍വഹിക്കുകയും ചെയ്തു. രാജ്യത്തെ ദരിദ്രര്‍ക്കായി കേന്ദ്ര ഗവണ്‍മെന്റിനെ പൂര്‍ണമായും സമര്‍പ്പിച്ചിരിക്കുകയാണെന്ന് അദ്ദേഹം ആവര്‍ത്തിച്ചു. ദിവ്യാംഗ സഹോദരീ സഹോദരന്മാരുടെ ജീവിതം മെച്ചപ്പെടുത്താനായി സാങ്കേതികവിദ്യയും പുതുയമയും ഉുപയോഗപ്പെടുത്താന്‍ സ്റ്റാര്‍ട്ടപ്പ് മേഖലയോടു പ്രധാനമന്ത്രി ആഹ്വാനം ചെയ്തു. കേന്ദ്രമന്ത്രി ഡോ. തവാര്‍ ചന്ദ് ഗെഹ്‌ലോട്ടിനെയും സംഘത്തെയും അഭിനന്ദിച്ച ശ്രീ. മോദി, ദിവ്യാംഗരായ സഹോദരീ സഹോദരന്മാരുടെ ക്ഷേമത്തിനായി ചരിത്രപരവും പ്രശംസനീയവുമായ പ്രവര്‍ത്തനമാണ് അവര്‍ നടത്തുന്നതെന്നു ചൂണ്ടിക്കാട്ടി. 2022ല്‍ നാം സ്വാതന്ത്ര്യത്തിന്റെ 75-ാം വാര്‍ഷികം ആഘോഷിക്കുമ്പോള്‍ രാജ്യത്തു ഭവനരഹിതര്‍ ഉണ്ടായിരിക്കില്ലെന്നും വീടുകളില്‍ എല്ലാ സൗകര്യവും യാഥാര്‍ഥ്യമാക്കിയിരിക്കുമെന്നും പ്രധാനമന്ത്രി ഉറപ്പുനല്‍കി.
ലോക്മാന്യ ബാല ഗംഗാധര്‍ തിലകിന്റെ 100-ാമത് പുണ്യ തിഥിയില്‍ പ്രധാനമന്ത്രിയുടെ ശ്രദ്ധാഞ്ജലി

ലോക്മാന്യ ബാല ഗംഗാധര്‍ തിലകിന്റെ 100-ാമത് പുണ്യ തിഥിയില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ശ്രദ്ധാഞ്ജലി അര്‍പ്പിച്ചു. ലോക്മാന്യ തിലകിന്റെ 100-ാമത് പുണ്യ തിഥിയില്‍ രാജ്യം അദ്ദേഹത്തെ നമിക്കുന്നു. അദ്ദേഹത്തിന്റെ ബുദ്ധിശക്തിയും, ധൈര്യവും, നീതിബോധം, സ്വരാജ് എന്ന ആശയവും പ്രചോദനം നല്‍കുന്നു’ പ്രധാനമന്ത്രി ട്വിറ്ററില്‍ പറഞ്ഞു.
പ്രസവാനുകൂല്യ നിയമത്തില്‍ ഭേദഗതി : പ്രസവാവധി 26 ആഴ്ചയായി വര്‍ധിപ്പിക്കും.

1961 ലെ പ്രസവാനുകൂല്യ നിയമത്തില്‍ ഭേദഗതി കൊണ്ടുവരാന്‍ ഉദ്ദേശിച്ചുള്ള 2016 ലെ പ്രസവാനുകൂല്യ നിയമ ഭേദഗതി ബില്‍ പാര്‍ലമെന്റില്‍ അവതരിപ്പിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അനുമതി നല്‍കി. നിയമ ഭേദഗതി വഴി രണ്ടു കുട്ടികളെ വരെ പ്രസവിക്കുന്നതിനുള്ള അവധി 12 ആഴ്ചയില്‍ നിന്ന് 26 ആഴ്ചയായി വര്‍ധിക്കും. രണ്ടില്‍ കൂടുതല്‍ കുട്ടികള്‍ ഉള്ളവര്‍ക്ക് പ്രസവാവധി 12 ആഴ്ചയായി തുടരും. ഇതു കൂടാതെ കുട്ടികളെ ദത്തെടുക്കുന്ന അമ്മമാര്‍ക്കും 12 ആഴ്ചത്തെ അവധി ലഭ്യമാക്കും. 50 ല്‍ അധികം തൊഴിലാളികളുള്ള സ്ഥാപനങ്ങളില്‍ ശിശു സംരക്ഷണ കേന്ദ്രം നിര്‍ബന്ധമായും സ്ഥാപിക്കണമെന്ന് ഭേദഗതിയില്‍ പറയുന്നു. ഔപചാരിക തൊഴില്‍ മേഖലയില്‍ ജോലി ചെയ്യുന്ന 1.8 ദശലക്ഷം സ്ത്രീകള്‍ക്ക് ഈ നിയമഭേദഗതിയുടെ ആനുകൂല്യം ലഭിക്കും. ജോലി ചെയ്യുന്ന സ്ത്രീകള്‍ക്ക് ഗര്‍ഭകാലത്തും പ്രസവാനന്തരവും ആനുകൂല്യങ്ങളോടെയുള്ള അവധി ഉറപ്പുവരുത്തുന്നതാണ് 1961 ല്‍ കൊണ്ടു വന്ന പ്രസവാനുകൂല്യ നിയമം. പത്തോ അതിലധികമോ തൊഴിലാളികളുള്ള സ്ഥാപനങ്ങള്‍ ഈ നിയമത്തിന്റെ പരിധിയില്‍ വരും.
ഉജ്ജ്വല ഗുണഭോക്താക്കളുമായി പ്രധാനമന്ത്രി ആശയ വിനിയമം നടത്തി

രാജ്യത്തുടനീളമുള്ള ഉജ്ജ്വല ഗുണഭോക്താക്കളുമായി പ്രധാനമന്ത്രി ശ്രീ. നരേന്ദ്രമോദി ഇന്ന് വീഡിയോ കോണ്‍ഫറന്‍സിലൂടെ ആശയവിനിമയം നടത്തി. പ്രധാനമന്ത്രിയുമായി ആശയവിനിമയം നടത്താന്‍ രാജ്യത്തങ്ങോളമിങ്ങോളമുള്ള 600 കേന്ദ്രങ്ങളില്‍ ഉജ്ജ്വല ഗുണഭോക്താക്കള്‍ ഹാജരായിരുന്നു. ഏകദേശം 10 ലക്ഷം ജനങ്ങള്‍, നരേന്ദ്ര മോദി ആപ്, വിവിധ ടെലിവിഷന്‍ വാര്‍ത്താ ചാനലുകള്‍, സാമൂഹ്യ മാധ്യമങ്ങള്‍ മുതലായവ വഴി ആശയ വിനിമയം വീക്ഷിച്ചു. സാങ്കേതിക വിദ്യയുടെ സഹായത്തോടെ ഗുണഭോക്താക്കളുമായി കൂടിക്കാഴ്ച നടത്താനും അവരുടെ അനുഭവങ്ങള്‍ പങ്ക് വയ്ക്കാനും കഴിഞ്ഞതില്‍ സന്തോഷം പ്രകടിപ്പിച്ച പ്രധാനമന്ത്രി, പുരോഗതിയുടെ ചിഹ്നമായി ഉജ്ജ്വല പദ്ധതി മാറിക്കഴിഞ്ഞുവെന്ന് അഭിപ്രായപ്പെട്ടു. ഈ പദ്ധതി വഴിയുള്ള സവിശേഷമായ സാമൂഹ്യ പരിവര്‍ത്തനം ഫലത്തില്‍ രാഷ്ട്രത്തിന്റെ സമഗ്രമായ വികസനത്തെ സ്വാധീനിക്കുന്നുണ്ടെന്ന് അദ്ദേഹം കൂട്ടിച്ചേര്‍ത്തു. ഉജ്ജ്വല യോജനയിലൂടെ ഇതുവരെ ഗ്രാമീണ മേഖലയിലെ ഏകദേശം നാല് കോടി വനിതകള്‍ക്ക് എല്‍.പി.ജി കണക്ഷന്‍ ലഭിച്ചു കഴിഞ്ഞു. 2014 നുശേഷമുള്ള നാല് വര്‍ഷക്കാലയളവില്‍ മൊത്തം 10 കോടി പുതിയ എല്‍പിജി കണക്ഷനുകള്‍ നല്‍കിയിട്ടുണ്ട്. 1955 മുതല്‍ 2014 വരെയുള്ള ഏകദേശം ആറ് പതിറ്റാണ്ട് കാലത്ത് 13 കോടി കണക്ഷനുകളാണ് നല്‍കിയിരുന്നത്. വീട്ടമമാരുടെ ജീവിതം സുഗഗമാക്കേണ്ടതിന്റെ പ്രാധാന്യം എടുത്ത് കാട്ടാന്‍ 1933 ല്‍ മുന്‍ഷി പ്രേംചന്ദ് രചിച്ച ഒരു കഥ പ്രധാനമന്ത്രി ഉദ്ധരിച്ചു. വിഷമയമായ പുകയില്‍ നിന്നുള്ള മോചനവും, മെച്ചപ്പെട്ട ആരോഗ്യഫലങ്ങളും, കൂടുതല്‍ ശുദ്ധമായ ഇന്ധനവും ഉജ്ജ്വല പദ്ധതി വഴി കൈവന്ന പ്രയോജനങ്ങളില്‍ ഉള്‍പ്പെടുമെന്ന് അദ്ദേഹം പറഞ്ഞു. പാചകത്തിനുള്ള സമയം ലാഭിച്ചതിലൂടെ വനിതകള്‍ക്ക് അധിക വരുമാനത്തിന് ഇപ്പോള്‍ വര്‍ദ്ധിച്ച അവസരങ്ങളാണ് കൈവന്നിരിക്കുന്നതെന്ന് പ്രധാനമന്ത്രി ചൂണ്ടിക്കാട്ടി. ഈ പദ്ധതിയില്‍ ഒരു ഇടനിലക്കാരനും ഉള്‍പ്പെട്ടിട്ടില്ലെന്നും, ഗുണഭോക്താക്കള്‍ സുതാര്യമായ പ്രക്രിയയിലൂടെ തെരഞ്ഞെടുക്കപ്പെടുന്നുവെന്നും ഉറപ്പ് വരുത്താന്‍ കേന്ദ്ര ഗവണ്‍മെന്റ് ശ്രദ്ധ ചെലുത്തി വരുന്നുണ്ടെന്ന് പ്രധാനമന്ത്രി ഊന്നി പറഞ്ഞു. രാജ്യത്തെ 69 ശതമാനം ഗ്രാമങ്ങളില്‍ ഇന്ന് 100 ശതമാനവും 81 ശതമാനം ഗ്രാമങ്ങളില്‍ 75 ശതമാനത്തിലധികവും എല്‍പിജി ലഭ്യമാണ്. പ്രധാനമന്ത്രിയുമായി ആശയവിനിമയം നടത്തവെ, എല്‍പിജി കണക്ഷന്‍ എങ്ങനെയാണ് തങ്ങളുടെ പാചകത്തിന്റെ സമയം കുറച്ചതെന്നും, മുഴുവന്‍ കുടുംബത്തിന്റെയും ജീവിത ഗുണനിലവാരം വര്‍ദ്ധിപ്പിച്ചതെന്നും ഗുണഭോക്താക്കള്‍ വിവരിച്ചു.
ഐ.ബി.എസ്.എഫ്. ലോക സ്‌നൂക്കര്‍ ചാംപ്യന്‍ഷിപ്പ് ജേതാവ് പങ്കജ് അദ്വാനിയെ പ്രധാനമന്ത്രി അഭിനന്ദിച്ചു

ഈയിടെ സമാപിച്ച ഐ.ബി.എസ്.എഫ്. ലോക സ്‌നൂക്കര്‍ ചാംപ്യന്‍ഷിപ്പിലെ ജേതാവ് ശ്രീ. പങ്കജ് അദ്വാനിയെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘പങ്കജ് അദ്വാനീ, ഈയിടെ സമാപിച്ച ഐ.ബി.എസ്.എഫ്. ലോക സ്‌നൂക്കര്‍ ചാംപ്യന്‍ഷിപ്പിലെ ജേതാവായതിന് അഭിനന്ദനങ്ങള്‍. താങ്കളുടെ നേട്ടം ഞങ്ങളെ അഭിമാനമുള്ളവരാക്കുന്നു’, പ്രധാനമന്ത്രി പറഞ്ഞു.
പ്രധാനമന്ത്രി ജനങ്ങൾക്ക് ദീപാവലി ആശംസകൾ നേർന്നു

പ്രധാനമന്ത്രി ശ്രീ നരേന്ദ്ര മോദി ജനങ്ങൾക്ക് ദീപാവലി ആശംസകൾ നേർന്നു. ദീപങ്ങളുടെ ഈ ഉത്സവം എല്ലാവരുടെയും ജീവിതത്തിൽ സന്തോഷവും നല്ല ആരോഗ്യവും നൽകട്ടെയെന്നും അദ്ദേഹം ആശംസിച്ചു. പ്രധാനമന്ത്രി ട്വീറ്റ് ചെയ്തു : “എല്ലാവർക്കും ദീപാവലി ആശംസകൾ നേരുന്നു. ദീപാവലി പ്രകാശവും പ്രസരിപ്പുമായി ബന്ധപ്പെട്ടിരിക്കുന്നു. ഈ ശുഭകരമായ ഉത്സവം നമ്മുടെ ജീവിതത്തിൽ സന്തോഷത്തിന്റെയും ക്ഷേമത്തിന്റെയും ചൈതന്യം വർദ്ധിപ്പിക്കട്ടെ. കുടുംബത്തിനും സുഹൃത്തുക്കൾക്കുമൊപ്പം നിങ്ങൾക്ക് ഒരു വിസ്മയകരമായ ദീപാവലി ഉണ്ടാകുമെന്ന് ഞാൻ പ്രതീക്ഷിക്കുന്നു.” ND
കേന്ദ്ര ഭക്ഷ്യ സംസ്‌ക്കരണ മന്ത്രിയോടൊപ്പം എസ്.ജി.പി.സി. പ്രതിനിധി സംഘം പ്രധാനമന്ത്രിയെ സന്ദര്‍ശിച്ചു

കേന്ദ്ര ഭക്ഷ്യ സംസ്‌ക്കരണ മന്ത്രി ശ്രീമതി ഹര്‍സിമ്രത്ത് കൗര്‍ ബാദലിന്റെ നേതൃത്വത്തിലുള്ള ഒരു പ്രതിനിധി സംഘം ന്യഡല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ശിരോമണി ഗുരുദ്വാര പ്രബന്ധക് സമിതിയിലെ അംഗങ്ങളും പ്രതിനിധി സംഘത്തില്‍ ഉള്‍പ്പെട്ടിരുന്നു. ഗുരുദ്വാരകള്‍ ഉള്‍പ്പെടെ ചാരിറ്റബിള്‍ മത സ്ഥാപനങ്ങള്‍ സൗജന്യമായി നല്‍കുന്ന അന്നദാനത്തിലെ ചേരുവകള്‍ക്കുള്ള കേന്ദ്ര ജി.എസ്.റ്റി.യുടെയും, സംയോജിത ജി.എസ്.റ്റി.യുടെയും (ഐ.ജി.എസ്.റ്റി) കേന്ദ്ര വിഹിതം മടക്കിനല്‍കുന്ന കേന്ദ്ര ഗവണ്‍മെന്റ് പദ്ധതിയായ ‘സേവാഭോജ് യോജന’യുടെ കീഴില്‍ പ്രതിനിധി സംഘം പ്രധാനമന്ത്രിയെ നന്ദി അറിയിച്ചു. കരിമ്പ് കര്‍ഷകരുടെ ക്ലേശം കുറയ്ക്കാന്‍ നിരവധി നടപടികള്‍ കൈക്കൊണ്ടതിന് പ്രതിനിധി സംഘം പ്രധാനമന്ത്രിയോട് നന്ദി പറഞ്ഞു.
ആത്മനിര്‍ഭര്‍ ഭാരത് പദ്ധതിയില്‍ കുടിയേറ്റ തൊഴിലാളികള്‍ക്ക് ഭക്ഷ്യധാന്യം നല്‍കാനുള്ള തീരുമാനത്തിന് കേന്ദ്ര മന്ത്രിസഭായോഗം അംഗീകാരം നല്‍കി.

എട്ട് കോടിയോളം കുടിയേറ്റ തൊഴിലാളികള്‍ക്ക്/വിവിധ ഇടങ്ങളില്‍ കുടുങ്ങിയ തൊഴിലാളികള്‍ക്ക് ആളൊന്നിന് 5 കിലോഗ്രാം ഭക്ഷ്യധാന്യംവീതം രണ്ട് മാസത്തേയ്ക്ക് (മെയ്, ജൂണ്‍ 2020) കേന്ദ്ര വിഹിതത്തില്‍ നിന്നും സൗജന്യമായി നല്‍കാനുള്ള തീരുമാനത്തിന് ഇന്ന് പ്രധാനമന്ത്രി നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. ഇതിന് ഏകദേശം 2,982.27 കോടി രൂപ ഭക്ഷ്യ സബ്സിഡി ഇനത്തില്‍ വകയിരുത്തും. ഇതു കൂടാതെ സംസ്ഥാനങ്ങളിലേയ്ക്കുള്ള ചരക്ക് നീക്കം, ഡീലര്‍മാരുടെ ലാഭം എന്നിവയ്ക്കായി വേണ്ടി വരുന്ന ഏകദേശം 127.25 കോടി രൂപയും കേന്ദ്ര ഗവണ്‍മെന്റ് പൂര്‍ണമായും വഹിക്കും. ഇതുപ്രകാരം, ആകെ സബ്സിഡി 3,109.52 കോടി രൂപയായി കേന്ദ്ര ഗവണ്‍മെന്റ് കണക്കാക്കിയിട്ടുണ്ട്. കോവിഡ് 19 മൂലം ദുരിതമനുഭവിക്കുന്ന കുടിയേറ്റ തൊഴിലാളികള്‍ക്ക് ഈ നടപടി ഏറെ സഹായകമാകും.
അഫ്ഗാനിസ്ഥാനില്‍ നടന്ന ഭീകരാക്രമണത്തെ പ്രധാനമന്ത്രി ശക്തമായി അപലപിച്ചു

അഫ്ഗാനിസ്ഥാനിലെ മസാര്‍-ഇ-ഷരീഫിലുണ്ടായ ഭീകരാക്രമണത്തെ പ്രധാനമന്ത്രി ശ്രീ. നരേന്ദ്ര മോദി ശക്തമായി അപലപിച്ചു. ‘മസാര്‍-ഇ-ഷരീഫിലുണ്ടായ ഭീരുത്വമാര്‍ന്ന ഭീകരാക്രമണത്തെ ശക്തമായി അപലപിക്കുന്നു. പ്രിയപ്പെട്ടവരെ നഷ്ടമായവരെ അനുശോചനം അറിയിക്കുകയും അവര്‍ക്കായി പ്രാര്‍ഥിക്കുകയും ചെയ്യുന്നു’, പ്രധാനമന്ത്രി പറഞ്ഞു.
ലോക ജൈവ ഇന്ധനദിനത്തോടനുബന്ധിച്ചുള്ള പരിപാടി പ്രധാനമന്ത്രി അഭിസംബോധന ചെയ്തു

ലോക ജൈവ ഇന്ധനദിനത്തോടനുബന്ധിച്ചുള്ള ന്യൂഡല്‍ഹിയില്‍ സംഘടിപ്പിച്ച പരിപാടിയെ പ്രധാനമന്ത്രി ശ്രീ നരേന്ദ്രമോദി അഭിസംബോധന ചെയ്തു. കര്‍ഷകര്‍, ശാസ്ത്രജ്ഞര്‍, സംരംഭകര്‍, വിദ്യാര്‍ത്ഥികള്‍, ഗവണ്‍മെന്റ് ഉദ്യോഗസ്ഥര്‍, ജനപ്രതിനിധികള്‍ എന്നിവര്‍ അടങ്ങുന്ന വൈവിദ്ധ്യമാര്‍ന്ന സംഘത്തെയാണ് അദ്ദേഹം അഭിസംബോധനചെയ്തത്. 21-ാം നൂറ്റാണ്ടില്‍ ഇന്ത്യയ്ക്ക് പുതിയ ചലനാത്മകത നല്‍കാന്‍ ജൈവ ഇന്ധനങ്ങള്‍ക്ക് കഴിയുമെന്ന് അദ്ദേഹം പറഞ്ഞു. വിളകളില്‍ നിന്നും ഉല്‍പ്പാദിപ്പിക്കുന്ന ഇന്ധനങ്ങള്‍ക്ക് ഗ്രാമങ്ങളിലേയും നഗരങ്ങളിലേയും ജനങ്ങളുടെ ജീവിതം മാറ്റിമറിയ്ക്കാനാകുമെന്ന് അദ്ദേഹം കൂട്ടിച്ചേര്‍ത്തു. അടല്‍ബിഹാരി വാജ്‌പേയ് പ്രധാനമന്ത്രിയായിരുന്നപ്പോഴാണ് ജൈവ ഇന്ധനങ്ങളില്‍ നിന്ന് എത്തനോള്‍ ഉല്‍പ്പാദിപ്പിക്കു പദ്ധതിക്ക് തുടക്കം കുറിച്ചതെന്ന് അദ്ദേഹം ചൂണ്ടിക്കാട്ടി. എത്തനോള്‍ സംയോജിത പദ്ധതിക്കായി 2014ന് ശേഷം ഒരു മാര്‍ഗ്ഗരേഖ തയാറാക്കിയിട്ടുണ്ട്. കര്‍ഷകര്‍ക്ക് ഗുണമുണ്ടാക്കുന്നതിന് പുറമെ ഈ നീക്കത്തിലൂടെ 4000 കോടിയുടെ വിദേശ നാണ്യം ലാഭിക്കാനായിയെമന്ന് വ്യക്തമാക്കിയ പ്രധാനമന്ത്രി, അടുത്തനാലുവര്‍ഷം കൊണ്ട് ഇത് 12,000 കോടിയാക്കാനാണ് ലക്ഷ്യമിടുതെന്നും അറിയിച്ചു. ജൈവപിണ്ഡത്തെ(ബയോമാസ്) ജൈവ ഇന്ധനമാക്കി പരിവര്‍ത്തനപ്പെടുത്തുതിനായി കേന്ദ്ര ഗവണ്‍മെന്റ് വലിയതോതില്‍ നിക്ഷേപം നടത്തുകയാണെന്ന് പ്രധാനമന്ത്രി പറഞ്ഞു. 12 ആധുനിക റിഫൈനറികള്‍ സ്ഥാപിക്കുന്നതിനുള്ള ഒരു പദ്ധതിയുമുണ്ട്. ഈ പ്രക്രിയയിലൂടെ വലിയതോതില്‍ തൊഴിലവസരങ്ങള്‍ സൃഷ്ടിക്കാന്‍ കഴിയും. ജന്‍ധന്‍, വന്ദന്‍, ഗോവര്‍ദ്ധന്‍ തുടങ്ങിയ പദ്ധതികള്‍ പാവപ്പെട്ടവര്‍, ഗോത്ര ജനവിഭാഗങ്ങള്‍, കര്‍ഷകര്‍ എന്നിവരുടെ ജീവിതം പരിവര്‍ത്തനപ്പെടുത്തുന്നതിന് വളരെയധികം സഹായിക്കുന്നുണ്ട് പ്രധാനമന്ത്രി ചൂണ്ടിക്കാട്ടി. വിദ്യാര്‍ത്ഥികള്‍, അദ്ധ്യാപകര്‍, ശാസ്ത്രജ്ഞര്‍, സംരംഭകര്‍ ജനങ്ങള്‍ എന്നിവരുടെ പങ്കാളിത്തത്തോടെ മാത്രമേ ജൈവ ഇന്ധനങ്ങളുടെ പരിവര്‍ത്തനശേഷിയെക്കുറിച്ച് തിരിച്ചറിയാനാകുകയുള്ളുവെന്നും അദ്ദേഹം പറഞ്ഞു. ജൈവ ഇന്ധനങ്ങളുടെ ഗുണങ്ങള്‍ ഗ്രാമീണമേഖലയില്‍ എത്തിക്കാനും അവിടെ സന്നിഹിതരായവരോട് പ്രധാനമന്ത്രി അഭ്യര്‍ത്ഥിച്ചു. ”ദേശീയ ജൈവഇന്ധന നയം-2018” ന്റെ ചെറുപുസ്‌കവും അദ്ദേഹം പ്രകാശനം ചെയ്തു. ” പ്രോ ആക്ടീവ് ആന്റ് റെസ്‌പോണ്‍സീവ് ഫെസിലിറ്റേഷന്‍ ബൈ ഇന്ററാക്ടീവ് ആന്റ് വെര്‍ച്യൂസ് എന്‍വയോണ്‍മെന്റ് സിംഗിള്‍-വിന്‍ഡോ ഹബ്ബ്” ( പി.എ.ആര്‍.ഐ.വി.ഇ.എസ്.എച്ച്) ഉം അദ്ദേഹം ഉദ്ഘാടനം ചെയ്തു.
പുതിയ കാഴ്ച പരിമിതി സൗഹൃദ നാണയ പരമ്പര പ്രധാനമന്ത്രി പുറത്തിറക്കി.

കാഴ്ച പരിമിതിയുള്ളവരുടെ ഉപയോഗത്തിനായി 1 രൂപ, 2 രൂപ, 5 രൂപ, 10 രൂപ,20 രൂപ എന്നീ കറന്‍സികളുടെ പുതിയ നാണയ പരമ്പര ന്യൂഡല്‍ഹിയില്‍ പ്രധാനമന്ത്രി ശ്രീ. നരേന്ദ്ര മോദി ഇന്ന് പുറത്തിറക്കി. പ്രധാന മന്ത്രിയുടെ ഔദ്യോഗിക വസതിയായ 7 ലോക് കല്യാണ്‍ മാര്‍ഗ്ഗില്‍, കാഴ്ചയില്ലാത്ത കുട്ടികള്‍ പ്രത്യേക ക്ഷണിതാക്കളായി പങ്കെടുത്ത ചടങ്ങിലാണ് നാണയങ്ങള്‍ പുറത്തിറക്കിയത്. ചടങ്ങിലേയ്ക്ക് കുട്ടികളെ ക്ഷണിക്കാന്‍ സാധിച്ചതില്‍ പ്രധാനമന്ത്രി സന്തുഷ്ടി രേഖപ്പെടുത്തി. അവരുമായി ആശയവിനിമയം നടത്താന്‍ ഇങ്ങനെ ഒരു അവസരം ലഭിച്ചതില്‍ അദ്ദേഹം കുട്ടികള്‍ക്കു നന്ദിപറയുകയും ചെയ്തു. അവസാന കാതം വരെ നടന്ന്, അവസാനത്തെ വ്യക്തിയുടെയും അരികില്‍ എത്തുക എന്നതാണ് ഈ ഗവണ്‍മെന്റിനെ നയിക്കുന്ന കാഴ്ച്ചപ്പാട് എന്ന് പുതിയ നാണയ പരമ്പര പുറത്തിറക്കിക്കൊണ്ട് പ്രധാന മന്ത്രി പറഞ്ഞു. ഈ കാഴ്ച്ചപ്പാട് മനസില്‍ വച്ചാണ് പുതിയ പരമ്പരയില്‍പ്പെട്ട നാണയങ്ങള്‍ രൂപകല്പന ചെയ്തു പുറത്തിറക്കിയിരിക്കുന്നത് എന്നും അദ്ദേഹം പറഞ്ഞു. പുതുതായി പ്രചാരത്തിലാകുന്ന നാണയങ്ങള്‍ക്ക് പല പ്രത്യേകതകളും ഉണ്ടെന്ന് പ്രധാനമന്ത്രി വ്യക്തമാക്കി. ഇത് ഏറ്റവും പ്രയോജനപ്പെടുന്നത് കാഴ്ച പരിമിതര്‍ക്കാണ്. കാഴ്ച്ചയില്ലാത്തവര്‍ക്ക് പുതിയ നാണയങ്ങളുടെ ഉപയോഗം സുഗമമായിരിക്കും. മാത്രവുമല്ല ഇത് അവര്‍ക്ക് ആത്മവിശ്വാസം നല്കുകയും ചെയ്യും. – പ്രധാന മന്ത്രി പറഞ്ഞു. ദിവ്യാംഗ സമൂഹത്തിന്റെ ക്ഷേമത്തിനു വേണ്ടി കേന്ദ്ര ഗവണ്‍മെന്റ് ആവിഷ്‌കരിച്ചു നടപ്പാക്കി വരുന്ന വിവിധ പദ്ധതികളെ കുറിച്ചും പ്രധാന മന്ത്രി സൂചിപ്പിച്ചു. ഓരോ സംരംഭവും ദിവ്യാംഗ സൗഹൃദമാക്കുന്നതില്‍ കേന്ദ്ര ഗവണ്‍മെന്റ് വളരെ സംവേദന ക്ഷമമാണെന്നും പ്രധാന മന്ത്രി പറഞ്ഞു. പുതിയ നാണയങ്ങള്‍ രൂപകല്പന ചെയ്തു അവതരിപ്പിക്കാന്‍ പ്രവര്‍ത്തിച്ച നാഷണല്‍ ഇന്‍സ്റ്റിറ്റ്യൂട്ട് ഓഫ് ഡിസൈന്‍, സെക്യൂരിറ്റി പ്രിന്റിംങ് ആന്‍ഡ് മിന്റിംങ് കോര്‍പ്പറേഷന്‍ ഓഫ് ഇന്ത്യ ലിമിറ്റഡ്, ധന മന്ത്രാലയം എന്നിവയ്ക്ക് പ്രധാന മന്ത്രി നന്ദി പറഞ്ഞു. പുതിയ പരമ്പരയിലുള്ള നാണയങ്ങള്‍ പുറത്തിറക്കിയതിന് പ്രധാനമന്ത്രിയുമായുള്ള ആശയവിനിമയ മധ്യേ കുട്ടികള്‍ അദ്ദേഹത്തിനു നന്ദി പറഞ്ഞു. തങ്ങളുടെ ദൈനംദിന പ്രവര്‍ത്തനങ്ങളെ ഈ നാണയങ്ങള്‍ വലിയ അളവില്‍ സഹായിക്കുമെന്ന് അവര്‍ അഭിപ്രായപ്പെട്ടു. കാഴ്ച്ചയില്ലാത്തവര്‍ക്കു കൂടി വളരെ എളുപ്പത്തില്‍ ഉപയോഗിക്കാന്‍ തക്ക വിധം രൂപകല്പന ചെയ്തിരിക്കുന്ന പുതിയ നാണയങ്ങള്‍ക്ക് നിരവധി പ്രത്യേകതകള്‍ ഉണ്ട്. തുകയുടെ മൂല്യം കൂടും തോറും നാണയത്തിന്റെ ഭാരം വര്‍ധിക്കും എന്നതാണ് ഒരു പ്രത്യേകത. പുതിയതായി ഉള്‍പ്പെടുത്തിയിരിക്കുന്ന 20 രൂപ നാണയത്തിന് മിനുസമുള്ള പന്ത്രണ്ട് വശങ്ങളുണ്ടാവും. ബാക്കിയുള്ളവ വൃത്താകൃതിയിലാണ്. കേന്ദ്ര ധനകാര്യ മന്ത്രി ശ്രീ അരുണ്‍ ജെയ്റ്റ്‌ലി, കേന്ദ്ര ധനകാര്യ സഹ മന്ത്രി ശ്രീ പൊന്‍രാധാകൃഷണന്‍ എന്നിവരും ചടങ്ങില്‍ പങ്കെടുത്തു.
2019 – ലെ നാഷണല്‍ കമ്മീഷന്‍ ഫോര്‍ ഹോമിയോപ്പതി ബില്ലിലെ ഔദ്യോഗിക ഭേദഗതികള്‍ കേന്ദ്ര മന്ത്രിസഭ അംഗീകരിച്ചു

1973-ലെ ഹോമിയോപ്പതി സെന്‍ട്രല്‍ കൗണ്‍സില്‍ നിയമം ഭേദഗതി ചെയ്യുന്നതിനുള്ള 2019 ലെ നാഷണല്‍ കമ്മീഷന്‍ ഫോര്‍ ഹോമിയോപതി ബില്ലിലെ ഔദ്യോഗിക ഭേദഗതികള്‍ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്കി. നിലവില്‍ രാജ്യസഭയുടെ പരിഗണനയിലാണ് ഈ ബില്‍. ഇതുപ്രകാരം വരുന്ന ഭേദഗതികള്‍ – · ഹോമിയോപതി വിദ്യഭ്യാസത്തില്‍ ആവശ്യമായ നിയന്ത്രണ പരിഷ്‌കാരങ്ങള്‍ ഉറപ്പാക്കും · പൊതു സമൂഹത്തിന്റെ താല്പര്യങ്ങള്‍ സംരക്ഷിക്കുന്നതിനുവേണ്ടി ഉത്തരവാദിത്തവും സുതാര്യതയും സാധ്യമാക്കും. രാജ്യത്തിന്റെ എല്ലാ ഭാഗത്തും ചെലവു കുറഞ്ഞ ആരോഗ്യ പരിരക്ഷാ സേവനങ്ങള്‍ ലഭ്യമാക്കാന്‍ കമ്മിഷന്‍ പ്രോത്സാഹനം നല്‍കും. പശ്ചാത്തലം ഹോമിയോപതി വിദ്യാഭ്യാസം, ചികിത്സ എന്നിവ ക്രമപ്പെടുത്താനും ഹോമിയോപതിയുടെ കേന്ദ്രീകൃത രജിസ്റ്റര്‍ സൂക്ഷിക്കാനുമായി ഹോമിയോപതിയുടെ സെന്‍ട്രല്‍ കൗണ്‍സില്‍ രൂപീകരിക്കാനാണ് ഹോമിയോപതി കേന്ദ്ര കമ്മിഷന്‍ നിയമം 1973 പാസാക്കിയത്. 1956-ലെ ഇന്ത്യന്‍ മെഡിക്കല്‍ കൗണ്‍സില്‍ നിയമത്തിന്റെ മാതൃകയിലാണ് ഈ നിയമം രൂപീകരിച്ചത്. ഹോമിയോപതി സെന്‍ട്രല്‍ കൗണ്‍സിലിന്റെ പ്രവര്‍ത്തനം, ഭരണഘടന, ചട്ടങ്ങള്‍ എന്നിവ ഇന്ത്യന്‍ മെഡിക്കല്‍ കൗണ്‍സിലിനു തുല്യമാണ്. അതെ സമയം ഹോമിയോപതിയുടെ വൈദ്യശാസ്ത്ര പഠനം, ചികിത്സ എന്നിവയുടെ വളര്‍ച്ചയ്ക്ക് നിയമം വളരെ ശക്തമായ അടിസ്ഥാനം ലഭ്യമാക്കുന്നുണ്ട്. പക്ഷെ കൗണ്‍സിലിന്റെ പ്രവര്‍ത്തനത്തിന് പല തരത്തിലുള്ള പ്രതിബന്ധങ്ങളും അനുഭവപ്പെട്ടു വരികയായിരുന്നു. തത്ഫലമായി ഹോമിയോ വിദ്യാഭ്യാസത്തിനെയും മെച്ചപ്പെട്ട ഹോമിയോ ചികിത്സ ലഭ്യമാക്കുന്നതിനെയും ഇത് ദോഷകരമായി ബാധിച്ചിരുന്നു.
ഉത്തർ  പ്രദേശ്  ട്രെയിൻ  ദുരന്തം : മരിച്ചവരുടെ അവകാശികൾക്ക് രണ്ട്  ലക്ഷം രൂപയും പരിക്കേറ്റവർക്ക് 50000 രൂപയും പ്രധാനമന്ത്രിയുടെ  ദുരിതാശ്വാസ നിധിയിൽ നിന്ന്  സഹായധനം  പ്രഖാപിച്ചു

ഉത്തർ പ്രദേശിലുണ്ടായ ട്രെയിൻ ദുരന്തത്തിൽ മരിച്ചവരുടെ അവകാശികൾക്ക് രണ്ട് ലക്ഷം രൂപയും, ഗുരുതരമായി പരിക്കേറ്റവർക്ക് 50000 രൂപയും പ്രധാനമന്ത്രി ശ്രീ. നരേന്ദ്ര മോദി പ്രധാനമന്ത്രിയുടെ ദുരിതാശ്വാസ നിധിയിൽ നിന്ന് സഹായധനം പ്രഖാപിച്ചു. നേരത്തെ റെയിൽവേ പ്രഖ്യാപിച്ച സഹായത്തിന് പുറമെയാണിത്
പണ്ഡിറ്റ് ധര്‍മശീല്‍ ചതുര്‍വേദിയുടെ നിര്യാണത്തില്‍ പ്രധാനമന്ത്രി അനുശോചിച്ചു

പ്രശസ്ത ചിന്തകനും എഴുത്തുകാരനും പത്രപ്രവര്‍ത്തകനുമായ പണ്ഡിറ്റ് ധര്‍മശീല്‍ ചതുര്‍വേദിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘കാശിയിലെ ദുഃഖവാര്‍ത്ത അറിഞ്ഞു. പ്രശസ്ത ചിന്തകനും എഴുത്തുകാരനും പത്രപ്രവര്‍ത്തകനുമായ പണ്ഡിറ്റ് ധര്‍മശീല്‍ ചതുര്‍വേദി നിര്യാതനായി. എന്റെ അനുശോചനങ്ങള്‍. കണിശതയാര്‍ന്ന എഴുത്തും നര്‍മവും പണ്ഡിറ്റ് ധര്‍മശീല്‍ ചതുര്‍വേദിയെ വലിയ വിഭാഗം വായനക്കാര്‍ക്കും പ്രിയങ്കരനാക്കിത്തീര്‍ത്തു. അദ്ദേഹം മരണം തീരാനഷ്ടമാണ്’, പ്രധാനമന്ത്രി പറഞ്ഞു.
തുറമുഖ വികസനത്തിനായി ഇറാന് 150 മില്യണ്‍ ഡോളര്‍ വായ്പാ സഹായം

ഇറാനിലെ ഛബാഹര്‍ തുറമുഖം വികസിപ്പിക്കുന്നതിന് എക്‌സിം ബാങ്കില്‍ നിന്ന് 150 ദശലക്ഷം ഡോളര്‍ വായ്പ അനുവദിക്കുന്നതിനുള്ള കേന്ദ്ര ഷിപ്പിംഗ് മന്ത്രാലയത്തിന്റെ നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇറാനിലെ പേര്‍ഷ്യന്‍ ഗള്‍ഫിന് പുറത്ത് സ്ഥിതി ചെയ്യുന്ന ഛബാഹര്‍ തുറമുഖം ഈ മേഖലയിലെ സമുദ്രം വഴിയുള്ള വാണിജ്യം വികസിപ്പിക്കുന്നതില്‍ ഗണ്യമായ പങ്ക് വഹിക്കുന്നു. ഈ മേഖലയില്‍ വാണിജ്യ സാന്നിദ്ധ്യം ഉറപ്പാക്കുന്നതിനും അഫ്ഗാനിസ്ഥാന്‍ ഉള്‍പ്പെടെയുള്ള രാജ്യങ്ങളുമായി വ്യാപാര ബന്ധങ്ങള്‍ പരിപോഷിപ്പിക്കുന്നതിനും ഇന്ത്യ ഈ തുറമുഖവുമായി ചര്‍ച്ചകള്‍ നടത്തി വരുകയാണ്.
രക്ഷാബന്ധന്‍ വേളയില്‍ സ്ത്രീകളും കുട്ടികളും പ്രധാനമന്ത്രിക്ക് രാഖികെട്ടിക്കൊടുത്തു

രക്ഷാബന്ധന്‍ ദിവസമായ ഇന്ന് സമൂഹത്തിന്റെ വിവിധ മേഖലകളില്‍ നിന്നുള്ള സ്ത്രീകളും കുട്ടികളും പ്രധാനമന്ത്രി ശ്രീ.നരേന്ദ്ര മോദിയെ അദ്ദേഹത്തിന്റെ വസതിയില്‍ സന്ദര്‍ശിച്ചു. അവര്‍ പ്രധാനമന്ത്രിയുടെ കൈത്തണ്ടയില്‍ രാഖി അണിയിച്ചു. കുട്ടികളെ ആശിര്‍വദിച്ച പ്രധാനമന്ത്രി തദവസരത്തില്‍ ഏവര്‍ക്കും ശുഭാംശംസകള്‍ നേര്‍ന്നു.
ഇന്ത്യയിലെയും  മൗറീഷ്യസിലെയും കോംപറ്റീഷന്‍ കമ്മീഷനുകൾ  തമ്മിലുള്ള ധാരണാപത്രത്തിന് മന്ത്രിസഭയുടെ അംഗീകാരം

കോംപറ്റീഷന്‍ നിയമത്തിലും നയത്തിലുമുള്ള സഹകരണം പ്രോത്സാഹിപ്പിക്കുന്നതിനും ശക്തിപ്പെടുത്തുന്നതിനുമായി കോമ്പറ്റീഷന്‍ കമ്മീഷന്‍ ഓഫ് ഇന്ത്യയും (സി.സി.ഐ) കോമ്പറ്റീഷന്‍ കമ്മീഷന്‍ ഓഫ് മൗറീഷ്യസും (സി.സി.എം) തമ്മില്‍ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. നടപ്പാക്കല്‍ തന്ത്രവും ലക്ഷ്യങ്ങളും: വിവര കൈമാറ്റം, മികച്ച രീതികളുടെ പങ്കിടല്‍, കാര്യശേഷി വര്‍ദ്ധിപ്പിക്കല്‍ മുന്‍കൈകള്‍ എന്നിവയിലൂടെ കോംപറ്റീഷന്‍ ലോയുടെയും നയത്തിന്റെയും കാര്യങ്ങളില്‍ സഹകരണം പ്രോത്സാഹിപ്പിക്കാനും ശക്തിപ്പെടുത്താനുമാണ് ധാരണാപത്രം ലക്ഷ്യമിടുന്നത്. സാങ്കേതിക സഹകരണം, അനുഭവം പങ്കിടല്‍, സഹകരണ നിര്‍വ്വഹണം എന്നീ മേഖലകളില്‍ പരസ്പര സഹകരണം പ്രോത്സാഹിപ്പിക്കാനാണ് ഇതില്‍ ഉദ്ദേശിക്കുന്നത്. അതിലൂടെയുണ്ടാകുന്ന ഫലങ്ങള്‍ ഉപഭോക്താക്കള്‍ക്ക് വലിയതോതില്‍ ഗുണം ചെയ്യുകയും തുല്യതയും ഉള്‍ച്ചേര്‍ക്കലും പ്രോത്സാഹിപ്പിക്കുകയും ചെയ്യും. നേട്ടങ്ങള്‍: സി.സി.ഐയും സി.സി.എമ്മും തമ്മിലുള്ള ധാരണാപത്രം പ്രതീക്ഷിക്കുന്നത്: (എ) അന്താരാഷ്ട്ര വ്യാപാരത്തെ ബാധിക്കുന്ന മത്സരവിരുദ്ധ നിയന്ത്രണങ്ങളെ അഭിസംബോധന ചെയ്യുക; (ബി) സി.സി.ഐയിലൂടെ 2002-ലെ കോമ്പറ്റീഷന്‍ ആക്ടിന്റെ നടപ്പിലാക്കല്‍ മെച്ചപ്പെടുത്തുക; (സി) മത്സര നയത്തെക്കുറിച്ചുള്ള ധാരണ പ്രോത്സാഹിപ്പിക്കുക; (ഡി) കാര്യശേഷി നിര്‍മ്മാണം; (ഇ) നയതന്ത്ര ആനുകൂല്യങ്ങള്‍ കൊണ്ടുവരിക; ഇന്ത്യയുടെ ഭാഗത്തുനിന്നും കോര്‍പ്പറേറ്റ് കാര്യ മന്ത്രാലയം, കോമ്പറ്റീഷന്‍ കമ്മീഷന്‍ ഓഫ് ഇന്ത്യയും, മറുവശത്ത് കോമ്പറ്റീഷന്‍ കമ്മീഷന്‍ ഓഫ് മൗറീഷ്യസുമായിരിക്കും ഈ ധാരണാപത്രത്തിന്റെ പ്രധാന ഗുണഭോക്താക്കള്‍ . പശ്ചാത്തലം: 2002-ലെ കോംപറ്റീഷന്‍ ആക്ടിന്റെ 18-ാം വകുപ്പ് സി.സി.ഐയെ അതിന്റെ ചുമതലകള്‍ നിര്‍വഹിക്കുന്നതിനോ അല്ലെങ്കില്‍ നിയമത്തിന് കീഴിലുള്ള പ്രവര്‍ത്തനങ്ങള്‍ നിര്‍വഹിക്കുന്നതിനോ വേണ്ടി ഏതെങ്കിലും വിദേശ രാജ്യത്തിലെ ഏതെങ്കിലും ഏജന്‍സിയുമായി എന്തെങ്കിലും ധാരണയിലോ അല്ലെങ്കില്‍ ക്രമീകരണത്തിലോ ഏര്‍പ്പെടാന്‍ അനുവദിക്കുന്നു.
പ്രഥമ ഇന്ത്യന്‍ പ്രധാനമന്ത്രി പണ്ഡിറ്റ് ജവഹര്‍ലാല്‍ നെഹ്‌റുവിന് പ്രധാനമന്ത്രി ശ്രദ്ധാഞ്ജലി അര്‍പ്പിച്ചു

ഇന്ത്യയുടെ ആദ്യ പ്രധാനമന്ത്രി പണ്ഡിറ്റ് ജവഹര്‍ലാല്‍ നെഹ്‌റുവിന്റെ ജന്മവാര്‍ഷിക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് ശ്രദ്ധാഞ്ജലി അര്‍പ്പിച്ചു. ‘നമ്മുടെ ആദ്യ പ്രധാനമന്ത്രി പണ്ഡിറ്റ് ജവഹര്‍ലാല്‍ നെഹ്‌റുവിനെ അദ്ദേഹത്തിന്റെ ജന്മവാര്‍ഷിക ദിനത്തില്‍ ഓര്‍മ്മിക്കുന്നു. നമ്മുടെ സ്വാതന്ത്ര്യസമരത്തിലും, പ്രധാനമന്ത്രിയായിരുന്ന കാലയളവിലുമുള്ള അദ്ദേഹത്തിന്റെ സംഭാവനകളെ നാം അനുസ്മരിക്കുന്നു,” പ്രധാനമന്ത്രി പറഞ്ഞു.
എഫ്.ഐ.ജി. വേള്‍ഡ് ചലഞ്ച് കപ്പില്‍ വാള്‍ട്ടില്‍ സ്വര്‍ണം നേടിയ ദീപ കരംകറിനെ പ്രധാനമന്ത്രി അഭിനന്ദിച്ചു

എഫ്.ഐ.ജി. വേള്‍ഡ് ചലഞ്ച് കപ്പില്‍ വാള്‍ട്ടില്‍ സ്വര്‍ണം നേടിയ ദീപ കരംകറിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ദീപ കരംകര്‍ ഇന്ത്യക്ക് അഭിമാനം പകരുന്നു! ടര്‍ക്കിയിലെ മെഴ്‌സിനില്‍ നടന്ന എഫ്.ഐ.ജി. വേള്‍ഡ് ചലഞ്ച് കപ്പില്‍ വാള്‍ട്ടില്‍ സ്വര്‍ണം കരസ്ഥമാക്കിയ അവരെ അഭിനന്ദിക്കുന്നു. അവരുടെ സമര്‍പ്പണത്തിനും ആവേശപൂര്‍ണവുമായ മനോഭാവത്തിനും ഏറ്റവും മികച്ച തെളിവാണിത്.’, പ്രധാനമന്ത്രി പറഞ്ഞു.
ബ്രിട്ടീഷ് വിദേശമന്ത്രി പ്രധാനമന്ത്രിയെ സന്ദര്‍ശിച്ചു

ബ്രിട്ടീഷ് വിദേശകാര്യ മന്ത്രി റൈറ്റ് ഓണറബിള്‍ ബോറിസ് ജോണ്‍സണ്‍ പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. 2015ല്‍ നവംബറില്‍ താന്‍ യു.കെ. സന്ദര്‍ശനം നടത്തുമ്പോള്‍ ലണ്ടന്‍ മേയറായിരുന്ന ശ്രീ. ജോണ്‍സണ്‍ വിദേശമന്ത്രിപദത്തിലെത്തിയതിനെ പ്രധാനമന്ത്രി അഭിനന്ദിച്ചു. വരുംനാളുകളില്‍ ഇന്ത്യ-യു.കെ.ബന്ധം മെച്ചമാര്‍ന്നതാക്കുന്നതിനുള്ള ചട്ടക്കൂട് 2016 നവംബറില്‍ ബ്രിട്ടീഷ് പ്രധാനമന്ത്രി തെരേസ മെയ് നടത്തിയ ഇന്ത്യാസന്ദര്‍ശനത്തിനിടെ തയ്യാറാക്കാന്‍ സാധിച്ചതായി അദ്ദേഹം ചൂണ്ടിക്കാട്ടി. വിവിധ മേഖലകളില്‍, വിശേഷിച്ച് ശാസ്ത്രസാങ്കേതികത, ധനകാര്യം, പ്രതിരോധം, സുരക്ഷ എന്നീ മേഖലകളില്‍, ഉഭയകക്ഷിബന്ധം മെച്ചപ്പെടുത്തുന്നതില്‍ ഉണ്ടായിട്ടുള്ള പുരോഗതിയെ പ്രധാനമന്ത്രി അഭിനന്ദിച്ചു. ഇരു രാജ്യങ്ങള്‍ക്കിടയില്‍ സജീവമായ ഒരു പാലമായി വര്‍ത്തിക്കുകയാണ് ബ്രിട്ടനില്‍ കഴിയുന്ന ഇന്ത്യക്കാരെന്നു ചൂണ്ടിക്കാട്ടിയ അദ്ദേഹം, ജനങ്ങള്‍ തമ്മിലുള്ള ബന്ധം മെച്ചപ്പെടുത്തുന്നതില്‍ ഇവരുടെ പങ്ക് നിര്‍ണായകമാണെന്നു വ്യക്തമാക്കുകയും ഈ ബന്ധം ഇനിയും ശക്തമാക്കാന്‍ ഇരു ഭാഗത്തുനിന്നും സംഭാവനകള്‍ ഉണ്ടാകുമെന്നു പ്രത്യാശ പ്രകടിപ്പിക്കുകയും ചെയ്തു.
ഓസ്‌ട്രേലിയന്‍ പ്രധാനമന്ത്രിയുമായി ശ്രീ. നരേന്ദ്ര മോദി ടെലിഫോണില്‍ സംസാരിച്ച

പ്രധാനമന്ത്രി ശ്രീ. നരേന്ദ്ര മോദി ഓസ്‌ട്രേലിയന്‍ പ്രധാനമന്ത്രി ശ്രീ. മാല്‍ക്കം ടേണ്‍ബുള്ളിനെ ടെലിഫോണില്‍ വിളിച്ച് ദീപാവലി ആശംസകള്‍ അറിയിച്ചു. ഇന്ത്യന്‍ വംശജനായ മന്‍മീത്ത് അലീഷേയറിനെ ഓസ്‌ട്രേലിയയില്‍ അടുത്തിടെ ദാരുണമായി കൊലപ്പെടുത്തിയതില്‍ ഇന്ത്യ ഒട്ടുക്കുള്ള ആശങ്ക പ്രധാനമന്ത്രി അദ്ദേഹത്തെ അറിയിച്ചു. കൊലപാതകത്തില്‍ നടുക്കം പ്രകടിപ്പിച്ച പ്രധാനമന്ത്രി ടേണ്‍ബുള്‍ സംഭവത്തെ കുറിച്ചുള്ള അന്വേഷണം പുരോഗമിക്കുകയാണെന്ന് വ്യക്തമാക്കി. അടുത്ത വര്‍ഷം ഇന്ത്യ സന്ദര്‍ശിക്കാനുള്ള ക്ഷണം പ്രധാനമന്ത്രി മോദി പ്രധാനമന്ത്രി ടേണ്‍ബുള്ളിനോട് ആവര്‍ത്തിച്ചു.